Darbalės
Darbalės – kaimas Kretingos rajono savivaldybės šiaurės vakarinėje dalyje, 6 km į šiaurės vakarus nuo Grūšlaukės. Įsikūręs lygumoje, Darbos aukštupyje. Iš pietryčių ir pietų juosia Darbalių, iš vakarų – Žalimų miškai, šiaurėje prasideda Plokščių miškas. Rytuose ribojasi su Plokščių, šiaurės vakaruose – su Naujosios Įpilties kaimų žeme. Per kaimą praeina kelias Nausėdai–Plokščiai. Vakariniu – šiaurės vakariniu pakraščiu praeina Kretingos–Skuodo geležinkelis.